En suna tago de majo 2017, patriarko Cirilo de Moskvo kaj Tutrusio inaŭguris la preĝejon de la monaĥejo Sretenski en la koro de la ĉefurbo. Ĉe lia flanko staris prezidanto Vladimir Putin kiu observis ĉiujn ritojn kun solena kaj senemocia esprimo. Tiam, li transdonis al la patriarko kvarcentjaran ikonon kun bildo de Johano la Baptisto, la profeto kiu anoncis la venon de Jesuo, montratan ĝis tiam en lia oficejo en Kremlo. Ĝi estis metita sur la altaron de la nova preĝejo. Ortodoksa patriarko flanke de rusa ŝtatestro : la sceno estus ŝajninta stranga antaŭ kelkaj jardekoj. Situanta nur kelkajn paŝojn de la Lubjanka, la konstruaĵo de la Ministerio pri Internaj Aferoj, simbolo de la granda subpremo de la 1930aj jaroj, la preĝejo estas dediĉita al la memoro de la "martiroj de la kontraŭreligia persekutado". La decido konsekri ĝin en la centjara datreveno de la februara kaj oktobra revolucioj estis "profunde simbola" diris Putin post la ceremonio. "Ni scias kiel fragila estas la civila paco. Ni devas neniam forgesi kiel estas malfacile resanigi la vundojn naskiĝintajn el malakordoj. Jen nia komuna respondeco : fari ĉion fareblan por konservi la unuecon de la rusa nacio." La ortodoksa eklezio ne tute malaperis dum la komunisma epoko, sed tio estis malfacila tempo : la bolŝevistoj perforte persekutis la klerikojn pro ties proksimaj rilatoj kun la aŭtokratio kiun ili kontraŭbatalis, kaj ĝis la dua mondmilito nur 250 paroĥoj restis aktivaj, kompare kun 54 000 en 1914 [1]. Post kiam nazia Germanio invadis, Stalino rehabilitis la eklezion por subteni la ĝeneralan mobilizon, laŭ la longa tradicio en Rusio de sanktaj militiroj kontraŭ barbaraj invadantoj. "Gefratoj, morta danĝero minacas nian hejmlandon" li diris je la 3a de julio 1941 en ankoraŭ fama parolado. La reinstalo de la klerikaro en 1943 estis farita sub la strikta kontrolo de la sekreta polico kaj la Konsilio por la Aferoj de la Rusortodoksa Eklezio, kaj kvankam oni toleris diskretajn Diservojn, estis malpermesite al la eklezio iel ajn partopreni la publikan vivon. Ekde la disrompo de Sovetunio, pli da rusoj sin turnas al Dio : en 1991, nur triono nomis sin ortodoksuloj sed, ĝis 2012, tiu cifero estis preskaŭ tri kvaronoj. Islamanoj estis nur malgranda malplimulto (7%) [2]. Malmultaj praktikantaj kristanoj La ŝtato kaj la eklezio atingis reciproke profitan interkomprenon. Laŭ Andrei Beglov, unu el la plej eminentaj rusaj fakuloj pri ortodoksismo, "post jardekoj da ekskludo, la eklezio provas pliigi sian videblecon kaj influon en la sferoj kiuj gravas al ĝi : la familio, la kulturo, la edukado, la reproduktiĝo, la moralo", kun iom da sukceso. Sekve de kampanjo fare de ortodoksaj aktivuloj, kurso pri la "fundamentoj de la religia kulturo kaj la sekulara etiko" nun estas deviga parto de la instruplano en lernejoj. Ekde 2012, gepatroj povas elekti kurseron adaptitan al sia kredo, kvankam ĉi tiu elekto efektive ne ĉiam estas respektata, pro manko de rimedoj. La patriarkejo ankaŭ povas kalkuli je la amikeco de la ministro pri edukado Olga Vassilieva. Ĉi tiu tre konata historiisto de la ortodoksa eklezio, proksima kunlaboranto de la arkimandrito Tiĥon Ŝevkunov, favoras pliigi la nombron de horoj dediĉitaj al religiaj studoj. La eklezio ankaŭ havas aliron al la Ministerio pri Sano. Regule invitataj al ĝiaj komitatoj pri la sano de civitanoj, episkopoj donas sian opinion pri politikoj de sanaferoj. Ĉe unu el ĉi tiuj kunsidoj, en oktobro 2015, episkopo Panteleimon Ŝatov klarigis al ministro Veronika Skvortsova ke HIV/Aidoso havas "socian kaj moralan, aŭ pli ĝuste malmoralan, kaŭzon". La sola metodo por kontraŭbatali la malsanon estas, laŭ li, "la instigo al sanaj moralaj valoroj". La registaro subvencias hejmojn por gravedulinoj kaj junaj patrinoj administratajn de ortodoksaj asocioj, kiel la hejmo por patrinoj en centra Moskvo. "La dekduo da virinoj, kiujn ni bonvenigas, rifuzis abortigon malgraŭ la premo de sia vivpartnero aŭ sia malfacila ekonomia situacio" diris ĝia direktoro, Maria Studenikina, kies mola vizaĝo malmoliĝas ĉiam, kiam ŝi parolas pri ĉi tiuj "amasmurdoj". Laŭ ĉi tiu 29-jaraĝa virino, "esti ortodoksulo signifas esti patrioto kaj ami Rusion, rifuzi mortigi estontajn infanojn kiuj fariĝos soldatoj kaj defendos ĝin." "Putin", ŝi aldonis, "atenteme aŭskultas nian patriarkon." En 2014, la eklezio sukcese venkis projekton de reformo ĉe la junula justico kiu celis enkonduki la principon de speciala jurisdikcio por gejunuloj kaj malpli punan pritrakton, ekzemple per alternativoj al enprizonigo. En la nomo de la defendo de la familia unueco, ĝi ankaŭ sukcese blokis leĝon pri sociala protekto, sistemo de subteno por gepatroj en malfacileco, kiu estus devinta malhelpi ke iliaj infanoj estu senditaj al institucioj. Estus malprave, tamen, diri ke la eklezio povas trudi sian politikan linion sur la rusan registaron. Unuflanke, la patriarkejo estas flankenpuŝita de la aktivismo de iuj ekstremortodoksaj grupoj. Lastan aŭtunon, ili interrompis la prezentadon de Matilda, filmo de Aleksej Uĉitel pri la romantika rilato de caro Nikolao la 2a, sanktproklamita en 2000, kaj baletistino de la Mariinskj-Teatro ; ili devigis al du el la plej grandaj kinoĉenoj ne prezenti la filmon. Post kiam tri anoj de la feminista kantistaro Pussy Riot estis kondamnitaj pro tio, ke ili kantis punkan preĝon en la katedralo de Kristo la Savinto en Moskvo en 2012, la patriarkejo bonvenigis la aprobon de leĝo kiu establis la krimon de "ofendo kontraŭ la religiaj sentoj de kredantoj". Embarasite de la amasegaj kontraŭmanifestacioj kiujn ĉi tiu agnosko de la krimo de blasfemo ŝajne pravigis, metropolito Hilarion, prezidanto de la Departemento pri Eksteraj Ekleziaj Rilatoj de la Moskva Patriarkejo, deklaris sin "senkondiĉe kaj kategorie kontraŭ ĉiuj alvokoj al perforto". " Samtempe" li aldonis, "mi nek povas nek deziras aliĝi al tiuj, kiuj defendas ĉi tiun filmon" [3]. Aliflanke, la pozicioj de la eklezio ne ĉiam triumfas. La libervola abortigo, laŭleĝa ekde 1920 en Rusio - krom inter 1936 kaj 1955 - estas konstante atakata de la eklezio. En septembro 2016, patriarko Cirilo subskribis petskribon kiu alvokis al "la ĉesigo de la laŭleĝa mortigo de infanoj antaŭ naskiĝo" kaj postulis "leĝamendojn" por malpermesi la postkoitan pilolon. Sed ĉi tiuj manovroj estis senefikaj. En Rusio, kiel en Francio, virino povas decidi abortigi ĝis la dekdua semajno de gravedeco. La faritaj leĝfaraj ŝanĝoj rilatas al eventualaj esceptoj post la laŭleĝa periodo. Ekde la dektria semajno, abortigo estas permesata sole kiam estis seksperforto aŭ pro kuracaj motivoj ; ĝis 2012, kontraste, sociaj kriterioj ankaŭ estis permesataj, ekzemple malriĉeco aŭ malliberigo de la patro. "Sen ni, ĉi tiuj murdoj estus ignoritaj. Nun, danke al ĉi tiu dialogo kiun ni faras por ilia malpermeso, abortigoj duoniĝis [en la daŭro de la pasintaj kvar jaroj]" diris patro Dmitrij Smirnov, la nova proparolanto por la ortodoksa eklezio. Li forgesas ke ĉi tiu sensacia cifero estas ankaŭ ŝuldata al pli bona aliro al kontraŭkoncipaj metodoj kaj plibonigita sanzorgo por virinoj. Laŭ enketo farita de la Centro Levada en januaro 2018, 35% de respondintoj konsideras ke la abortigo estas "ŝoka", eĉ se la familio ne povas plenumi la bezonojn de la infano. En 1998, 18% de respondintoj kredis tion. Sed la renovigita influo de la ortodoksa eklezio en la politika vivo ne estas akompanata de kresko de maltoleremo. El tiuj, kiuj pretendas esti ortodoksuloj, preskaŭ 30% diras, ke ili ne kredas je la ekzisto de Dio [4]. Nur 3% el ili frekventas preĝejon almenaŭ unu fojon semajne, praktikoj kompareblaj al tiuj de katolikoj en Francio (4,5%), kaj multe malpli ol tiuj de protestantoj en Usono (48%) [5]. La manko de preĝejoj lokitaj je modera distanco nur parte klarigas ĉi tiun malaltan frekventadon : kvankam preĝejoj en Moskvo estas tre multaj, ili tamen ofte estas malplenaj. Tiel estas ĉe la preĝejo de Poemen la Granda en la nordo de la ĉefurbo. Dimanĉon, la pastroj ofte prezidas la liturgion antaŭ nur dudek avinoj. "Ja ĉiam estas pli ol en la soveta epoko" diris Maria Lizevskaja, kaptuko kun tradicia desegnaĵo kaŝanta ŝian blankan hararon. La 67-jaraĝa emeritino neniam maltrafas liturgion, sed rimarkas ke gejunuloj forestas. Ili praktikas sian kredon alimaniere, ŝi esperas. Ekzemple Ilija Stoniakin, sendependa grafikisto, frekventas preĝejon nur unu fojon ĉiujare por la ortodoksa pasko. Li opinias ke li estas religiema : li portas krucon, observas karesmon kaj antaŭ ses monatoj tatuigis sin per grandega Virgulino Maria sur la dorso. "Mi faris ĝin iom spiteme, ĉar mi venas el ateista familio kiu kredas ke religio estas la opio de la popolo" li klarigis, citante Karlon Markson. Li favoras la proksimecon inter la prezidanto kaj la patriarko ĉar, laŭ li, la eklezio estas la "morala garantianto" de la politika vivo de Rusio. Kvankam plimulto de rusoj difinas sin kiel ortodoksuloj, ĉi tiu termino malpli reflektas religian kredon ol aserton de aparteneco al la nacio. Tial la intereso pri repaciĝo kun la patriarkejo, laŭ la vidpunkto de registaro koncernata ekde 1991 meti la ideologiajn fundamentojn de naciŝtato. En 1721, Petro la Granda anstataŭigis la patriarkon per kolegio de eminentuloj - la Sankta Sinodo - kiun li mem nomumis. De tiu tempo, la rusa surtera povo superregas la povon religian. La ortodokseco estas difinita kiel elemento de la nacia identeco laŭ la teorioj de grafo Sergei Jurov, la ministro pri edukado sub Nikolao la 1-a (1825-1855). "La ortodokseco, la aŭtokratio kaj la principo de la nacio" : en ĉi tiu triopo, la ministro vidis la koron mem de "ruseco" en tempo kiam li celis protekti sian landon kontraŭ kontaminado de la "Libereco, Egaleco, Frateco" de la Franca Revolucio. En 1997, dum la prezidanteco de Boris Jelcin, unua rompo estis farita kun la principo de sekularismo asertita en la Konstitucio de 1993 : leĝo kiu agnoskis "la specialan rolon de la ortodoksismo en la historio de Rusio, en la evoluo kaj la disvolviĝo de ĝia spiritualeco kaj ĝia kulturo". Ĝi donas superecon al la ortodoksa religio kaj enkondukas, alivorte, "hierarkian plurismon", laŭ Aleksander Agadjanian, fakulo pri religioj en Moskvo [6]. Dum siaj unuaj du mandatoj kiel prezidanto (2000-2008), Putin prezentis sin kiel bonan administranton sen ideologio. Foje li moderigis la ambiciojn de la eklezio al kiu li rifuzis la kreon de imposto por financi ĝin kaj tutlandan televidkanalon [7]. Poste, la "speciala" rolo de la ortodoksismo estis konkretigita dum la prezidanteco de Dmitrij Medvedev, kies mandatokomencon markis la morto de la patriarko Alexis la Dua fine de 2008. Lia posteulo, Cirilo, provis rehabiliti la modelon de la "simfonio de povoj" establitan de la bizanca imperiestro Justiniano en la sesa jarcento. Laŭ ĉi tiu koncepto, la materia kaj spirita povoj rajtas kunlaboron kaj reciprokan subtenon. S-ro Medvedev respondis per gratulmesaĝo al la nova patriarko alvokanta al dialogo kun la eklezio por "la evoluado de la lando kaj la firmigo de spiritaj valoroj" kiuj, laŭ li, estas neapartigeblaj. "Adorkliniĝo antaŭ ekleziuloj" Instigite de s-ro Medvedev kaj lia ĉefministro Vladimir Putin, la eklezio rapide akiris grandajn impostoreduktojn je siaj kolosaj enspezoj : 5,6 miliardoj da rubloj (76 milionoj da eŭroj) en 2014 [8], danke al la donacoj de la fideluloj kaj riĉaj mecenatoj, sed ankaŭ al paroĥaj vendoj de ikonoj, kandeloj, dekoraciaj objektoj kaj kukoj. Inter 2008 kaj 2010, dum Rusio baraktis kun la internacia ekonomia krizo, Medvedev vole pagis 6 miliardojn da rubloj por la konstruo de preĝejoj tra la tuta lando. Kaj en 2010, la ŝtato devontigis sin redoni pli ol 6 400 nemoveblaĵojn konfiskitajn de la sovetaj aŭtoritatuloj [9]. Interŝanĝe, patriarko Cirilo konsentis aprobi la programon de "modernigo" lanĉitan sub la prezidanteco de Medvedev, kiu kombinis revivigon de malŝtatigoj de grandaj ŝtataj firmaoj kaj la malfermon de elektadoj al pli da politikaj fortoj. "La eklezio helpas la ŝtaton ĉar ĝi profitas de ĝi, sed oni ankaŭ devas diri ke la eklezio ne vere havas alternativon" delikate klarigis Alexander Verĥovski, estro de la Sova-Centro en Moskvo kiu produktas studojn pri religia toleremo kaj ksenofobio. "Ne temas pri rilato egalrajteca : regas la ŝtato." Ĉi tiu nesimetria rilato de reciproka helpo evidentiĝis kiam s-ro Putin reenoficiĝis. Reelektita en 2012, post kampanjo interpunktita de manifestacioj laŭ skalo neniam vidita de post lia unua elektiĝo en marto 2000, la ŝtatestro decidis ke li jam ne mobilizos la loĝantaron ĉirkaŭ sia persono, sed ĉirkaŭ ĝenerale akceptita prioritato : la defendo de tradiciaj rusaj valoroj kontraŭ la Okcidento kiu, laŭ Moskvo, provas ĉirkaŭi Rusion per armita forto kaj demisiigi reĝimojn kiuj ne akordas kun ĝiaj permesemaj tendencoj kaj ĝiaj geopolitikaj interesoj. "Sen la moralaj normoj, kiuj formiĝis en la daŭro de la jarmiloj, homoj neeviteble perdos sian homan dignon" li diris al la debatosocieto Valdai en 2013. Poste, al la sama aŭskultantaro, li aldonis : "Por ke la socio ekzistu, estas necese subteni (...) la respekton al niaj tradicioj kaj al la grandaj religioj." Ĉi tiu prezidanteca ofensivo ĝojigas patron Dmitrij Smirnov, la proparolanto. "Kiel povas ruso, ortodoksulo, akcepti la gejedziĝon ? Ne ! Rusio kaj la eklezio ne povas akcepti ĝin" li insistis. "Nek povas nia prezidanto." Kiel ingredienco de patriotismo, la ortodoksismo ankaŭ provizas bonegan rimedon por projekcii Rusion preter ĝiaj landlimoj. La moskva patriarkejo havas ne malpli ol preskaŭ 150 milionojn da fideluloj tutmonde, kaj precipe sur la marĝenoj de la eksa rusa imperio. Post la aneksado de Krimeo, hejmo de la tre strategia rusa mararmea bazo de Sebastopolo, s-ro Putin memoris ke, sur ĉi tiu duoninsulo, Sankta Vladimiro estis baptita, "ortodoksa bapto kiu fiksis la bazon de la kulturo, la valorojn kaj la civilizacion de la rusa, ukraina kaj belorusa popoloj". Sed la konverĝo de vidpunktoj inter Cirilo kaj la ŝtatestro ne ĉiam estas perfekta, kvankam tio ne nepre konsistigas embarason por Kremlo. La zorgo de Cirilo pri la granda ortodoksa komunumo de Ukrainio faras lin ponto inter Kievo kaj la separatismaj ribeluloj de Donbaso subtenataj de Moskvo. Je la 27a de decembro, la mediacio de la moskva patriarkejo estigis interŝanĝon de pli ol tri cent kaptitoj el ambaŭ flankoj de la fronto. Kun la inaŭguro de la Rusortodoksa Spirita kaj Kultura Centro en Parizo fine de 2016, la kupoloj de la ortodoksismo nun briletas malsupre de la plej emblema monumento de la Okcidento, la Eiffel-Turo. Laŭ la esploristo Marlène Laruelle, la konstruo de ĉi tiu komplekso, kiu inkluzivas katedralon, lernejon kaj kulturan centron, kostis al Moskvo 150 milionojn da eŭroj kaj konfirmis "la instrumentigon de ortodoksismo kiel elemento de la rusa mola potenco [[Marlène Laruelle, ’Le soft power russe en France : la paradiplomatie culturelle et d’affaires’, Carnegie Council for Ethics in International Affairs, Novjorko, la 8a de januaro 2018.". La ŝtato disponas ĉiujn atutojn, sed "la situacio povus rapide fariĝi neregebla" diris Boris Viŝnevski, deputito de la dumao de Sankt-Peterburgo kaj la gvidanto de la movado kiu kontraŭas la transdonon al la ortodoksa eklezio de la rajto uzi la katedralon de Sankta Isaako. Transformita en muzeon pri ateismo fare de Stalino, tiam en muzeon pri la historio kaj la arto en 1937, la katedralo estas unu el la ĉefaj vidindaĵoj de la urbo. Ĝi produktas grandajn enspezojn (12,5 milionojn da eŭroj en 2016), kiuj de nun revenos al la eklezio, kvankam la ŝtato daŭre respondecos pri la bontenado de la konstruaĵo. "Mi ne komprenas kial la ŝtato favoras la ortodoksan eklezion" diris Viŝnevsky. Li opinias ke tio estas "ekstreme danĝera ludo" : kiam ĝi privilegias la ortodoksismon kompare kun aliaj religioj, la ŝtato riskas fremdigi tiujn, ekskludi tiujn el la rusa sociala kontrakto. "La ĉefa afero ne estas la influo de la eklezio sur la praktikojn de la ĉiutaga vivo" diris esploristo Kathy Rousselet, fakulo pri la ortodoksa eklezio en Rusio, sed ĝia "simbola kapitalo". Dum la ŝtato bezonos ĝin kiel defendanton de tradiciaj valoroj, "la registaro adorkliniĝos por plaĉi al la ekleziuloj" antaŭvidas Viŝnevski. "Ĉi tiu interfekundigo povus naski monstron".